**รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต**

เสนอต่อ ผู้ถือหุ้นและคณะกรรมการของบริษัท บริษัท ทาพาโก้ จำกัด (มหาชน)

ข้าพเจ้าได้สอบทานงบฐานะการเงินรวมและงบฐานะการเงินเฉพาะกิจการ ณ วันที่ 31 มกราคม 2567 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับงวดสามเดือนสิ้นสุดวันที่ 31 มกราคม 2567   
งบการเปลี่ยนแปลงส่วนของผู้ถือหุ้นรวมและงบการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวม และงบกระแสเงินสดเฉพาะกิจการสำหรับงวดสามเดือนสิ้นสุดวันเดียวกัน และหมายเหตุประกอบข้อมูลทางการเงินระหว่างกาลแบบย่อของบริษัท ทาพาโก้ จำกัด (มหาชน) และบริษัทย่อย และเฉพาะกิจการของ บริษัท ทาพาโก้ จำกัด (มหาชน) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

**ขอบเขตการสอบทาน**

ยกเว้นที่ได้กล่าวไว้ในย่อหน้าถัดไป ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วยการใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้น ข้าพเจ้าจึงไม่อาจแสดงความเห็นต่อข้อมูลทางการเงินระหว่างกาลที่สอบทานได้

**เกณฑ์ในการให้ข้อสรุปอย่างมีเงื่อนไข**

ข้าพเจ้าขอให้สังเกตหมายเหตุประกอบงบการเงินข้อ 2.2 ซึ่งระบุว่า ในวันที่ 11 เมษายน 2567 กรรมการผู้มีอำนาจบริหารของบริษัทย่อยดังกล่าว ได้จัดทำหนังสือร้องขอต่อศาลเมือง Kristianstads tingsrätt ประเทศสวีเดน เพื่อให้บริษัทย่อยดังกล่าวเข้าสู่กระบวนการล้มละลาย อันเนื่องมาจาก บริษัทขาดสภาพคล่องโดยถาวร ตามกฎหมายของประเทศสวีเดน ศาลจึงสั่งให้การล้มละลายเป็นผลทันที และได้พิจารณาแต่งตั้งผู้พิทักษ์ทรัพย์ในวันเดียวกัน หลังจากนั้น ข้อมูลทางการเงินของบริษัทได้จัดทำตามคำแนะนำของผู้พิทักษ์ทรัพย์ ดังนั้น บริษัทย่อยไม่สามารถจัดทำข้อมูลทางการเงินในวันสิ้นรอบระยะเวลารายงานวันเดียวกับบริษัทใหญ่ได้ (ใช้หลักเกณฑ์อื่นที่ไม่ใช่เกณฑ์ดำเนินงานต่อเนื่อง) ผู้พิทักษ์ทรัพย์ได้เป็นผู้เก็บรวบรวมข้อมูลทางการเงินของบริษัทย่อยทั้งหมดและดำเนินการจัดทำรายงานทรัพย์สินครั้งแรกเมื่อวันที่ 29 พฤษภาคม 2567 โดยมีผลต่อรายการขาดทุนสุทธิสำหรับงวดจากส่วนงานรับจ้างก่อสร้างและอสังหาริมทรัพย์ จำนวน 352.43 ล้านบาท ซึ่งแสดงอยู่ในงบกำไรขาดทุนเบ็ดเสร็จรวมสำหรับงวดสามเดือนสิ้นสุดวันที่ 31 มกราคม 2567 สินทรัพย์สุทธิจากการดำเนินงานในต่างประเทศ จำนวน 249.10 ล้านบาท และหนี้สินสุทธิจากการดำเนินงานในต่างประเทศ จำนวน 350.98 ล้านบาท ซึ่งแสดงอยู่ในงบฐานะการเงินรวม ณ วันที่ 31 มกราคม 2567 ดังนั้นงบการเงินรวมของบริษัทย่อยจึงถูกจัดทำด้วยรายงานทรัพย์สินจากผู้พิทักษ์ทรัพย์ ลงวันที่ 29 พฤษภาคม 2567 ทั้งนี้ ข้าพเจ้าไม่สามารถได้รับหลักฐานการสอบทานที่เหมาะสมอย่างเพียงพอในบัญชีดังกล่าวของส่วนงานรับจ้างก่อสร้างและอสังหาริมทรัพย์ ซึ่งได้รวมอยู่ในงบการเงินรวม เนื่องจากข้าพเจ้าไม่สามารถเข้าถึงข้อมูลทางการเงินของบริษัทย่อยดังกล่าวได้ หากข้าพเจ้าสามารถสอบทานรายการดังกล่าวได้ ข้าพเจ้าอาจพบเหตุที่แสดงว่าอาจจำเป็นต้องมีรายการปรับปรุงต่อข้อมูลทางการเงินระหว่างกาล รวมถึงองค์ประกอบในส่วนของงบกำไรขาดทุนเบ็ดเสร็จ งบการเปลี่ยนแปลง ส่วนของผู้ถือหุ้น และงบกระแสเงินสด

**ข้อสรุป**

ยกเว้นผลกระทบซึ่งอาจจะเกิดขึ้นต่อข้อมูลทางการเงินระหว่างกาลซึ่งข้าพเจ้าอาจพบหากไม่เกิดสถานการณ์ตามที่กล่าวข้างต้น ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

(ปิตินันท์ ลีลาเมธวัฒน์)

ผู้สอบบัญชีรับอนุญาต

เลขทะเบียน 11133

บริษัท พีเคเอฟ ออดิท (ประเทศไทย) จำกัด

กรุงเทพมหานคร

4 ธันวาคม 2568